
РЕПУБЛИКА БЪЛГАРИЯ


Министерство на околната среда и водите

Регионална инспекция по околната среда и водите - Монтана

Д О К Л А Д
за извършена комплексна проверка на обект: Фабрика за производство на детски играчки и пелети гр. Монтана – Нова индустриална зона с оператор „Ирели” ООД гр. Пазарджик на основание Заповед № РД-088/02.06.2014 г. на Директора на РИОСВ – Монтана
Извършената на 04.06.2014 г. комплексна проверка от експерти на РИОСВ – Монтана е с цел установяване съответствието на дейността на обекта с нормативните изисквания по опазване на околната среда и съгласно утвърдения за 2014 г. План за контролна дейност. 

 Производствената дейност във фабрика се осъществява в цехове „Разкройка” и „Машинен”. Суровините за производството на дървени играчки са сухи дъски, трупи и мокри детайли. Сухите дъски се подават директно към цеха за разкрояване в зависимост от детайлите, които следва да се получат. Трупите се разбичват от гатери до необходимите размери и се подават към сушилните, обезпечени с горещ въздух за обдухване от водогреен котел с мощност 2,3 MW, където престояват до 30 дни за достигане на определената влажност. Мокрите детайли със сечение 50х50 мм и дължина 1-2 метра постъпват в сушилните за достигане на необходимата влажност, след което престояват в буферен склад откъдето се подават в цех „Разкрояване”. Получените детайли в цех ”Разкрояване” постъпват в цех „Машинен” за окончателна обработка и получане на готовите детайли за сглобяване на играчката. Готовите детайли се подават в цех „Опаковка” след което се складират за последваща спедиция. В цеховете „Рразкройка” и „Машинен” обезпрашаването се осъществява с филтърни аспирационни системи с шест вентилатора, които изсмукват прахта, трината и талаша  от машините. Част от тези отпадъци постъпват в събирателен бункер и чрез шнек и редлери се подават за изгаряне в котела. Останалата част се съхранява в бункера. Инсталацията за производство на дървени пелети от дървесни отпадъци в рамкато на производствените помещения е демонтирана след месец август 2013 г., през който последно е експлоатирана. Към момента на проверката на открито пространство в дворното място на площадка навес е монтирана част от инсталация за производство на пелети от дървесни отпадъци. Тази част от площадката е наета с договор под наем от друга фирма – „Ви Би Енерджи” ЕООД, гр. Пазарджик, която впоследствие ще е оператор на инсталацията.

 Фабриката се водоснабдява за питейно-битови нужди от водоснабдителната мрежа на града, а формираните битово-фекални отпадъчни води се заустват чрез площадковата канализация в ревизионна шахта от канализацията на производствената зона и оттам в канализационната система на града. За водоснабдяването и отвеждането на отпадъчните води е сключен договор с „ВиК” ООД, гр. Монтана. При производствената дейност не се ползват води, поради което не се формират производствени отпадъчни води.

Като юридическо лице, пускащо на вътрешния пазар опаковани стоки след употреба на които се формират отпадъци от опаковки, дружеството членува в колективна система, представлявана от организация по оползотворяване „Екобулпак” АД въз основа на сключен договор. Представено е удостоверение № 318/01.01.2014 г. с едногодишен срок на действие.и документи за плащани лицензионни възнаграждения. Води се необходимата отчетност – месечни справки декларации и вътрешнофирмена спецификация, актуализирана за 2014 г.

Дружеството е притежавало разрешително за дейности с отпадъци, издадено от МОСВ по отменения Закон за управление на отпадъците (ЗУО), със срок на действие до края на 2013 г., като проверената площадка в гр. Монтана е включена в разрешителното под № 2. Към момента на проверката „Ирели” ООД няма действащ регистрационен документ, издаден от РИОСВ- Монтана по реда на действащия ЗУО, тъй като на производствената площадка – Монтана дружеството оползотворява собствени неопасни отпадъци и по разпоредбата на чл. 35, ал. 3 от ЗУО за извършване на тази дейност се изисква регистрация и издаване на регистрационен документ. Отпадъците от трина, талаш и от обработка на трупите се събират в събирателен бункер и чрез шнек и редлери се подават за изгаряне в котела. Останалите отпадъци се съхраняват по вид на обособени и обозначени площадки и складове с ограничен достъп в подходящи съдове. Предават се за последващо третиране въз основа на договори с фирми, притежаващи документ по чл. 35 от ЗУО. Ежемесечно се води отчетност за отпадъците в заверените от РИОСВ - Монтана отчетни книги, заведени по образци съгласно приложение № 1 и № 4 от Наредба № 2/2013 г. Представен е в ИАОС годишния отчет за отпадъците през 2013 г.
Потребител по веригата на химични вещества и смеси се явява дружеството предвид разпоредбите на Регламент ЕО № 1907/2006. Химични вещества и смеси до влагането им в производството се съхраняват в съответствие с изискванията на информационните листи за безопасност (ИЛБ), предоставени от доставчиците и Наредбата за съхранението на опасни химични вещества и смеси. ИЛБ са изготвени в съответствие с дял ІІ на Регламент ЕО № 1907/2006. 

Дадено е предписание на управителя на дружеството, предвид установените несъответствия, за подготвяне и представяне в РИОСВ - Монтана на необходимите документи за регистрация по чл. 78 от ЗУО, предвид разпоредбата на чл. 35, ал. 3 на същия закон.

